जिस कहानी ने किरण सिंह की ओर हिंदी लेखकों और पाठकों का ध्यान सबसे पहले और सबसे ज्यादा खींचा, वह 'संझा' थी। इस कहानी को कई सम्मान भी मिले। 'संझा' एक वैद्य की उभयलिंगी संतान की कहानी है- जिसे इन दिनों किन्नर या तीसरे लिंग के नाम से पुकारने का फैशन है। यह सिहरा देने वाली कहानी है। अपनी यह संतान पाकर वैद्य जी और उनकी पत्नी उसे सुरक्षित रखने के हज़ार जतन करते हैं- घर के पिछवाड़े में दो कमरे और खींच दिए जाते हैं, खिड़कियों पर जाली लगा जी जाती है, 'हवा खाओ या दवा खाओ' कह कर दिन भर बाहर घूमने वाली वैद्य जी की पत्नी बिल्कुल घर तक सिमट जाती है, चिंता में घुलती पत्नी तीन साल की संझा को छोड़ कर चल देती है तो पिता रात में ही पत्नी का शवदाह करने निकल पड़ते हैं कि दिन में किसी के सामने संतान का राज़ न खुले। फिर संझा के अपने द्वंद्व भी हैं, उसकी देह उसकी सहेलियों से अलग बढ़ रही है, उसका सबसे महत्वपूर्ण अंग नहीं है। उसने अपने संरक्षक पिता से सारी जड़ी-बूटियां, सारे लेप, सारी औषधियां बनाना सीखा है- लेकिन वह पाती है कि उसकी अपनी बीमारी का इलाज बस निर्वासन और उत्पीडऩ है।